Köszöntöm az átadó ünnepség résztvevőit, minden kedves megjelent vendéget!

Másodszor állhatunk ezen a helyen ünnepélyes keretek között együtt, és ez nagy részben köszönhető annak is, hogy az elmúlt években felértékelődött az erdőgazdaságok közjóléti szerepe. Az erdei élőhelyek kutatása, a szakemberek folyamatos továbbképzése és az erdészeti erdei iskolák működése is hozzájárul ahhoz, hogy még jobban megismerjük az erdő működését, az ökoszisztémák és az emberi jólét közötti összetett kapcsolatokat, valamint az emberi tevékenységek és az erdőgazdálkodás kölcsönhatásait. Ezt a folyamatot koordinálja immár két éve a Földművelésügyi Minisztérium. Mint tulajdonosi joggyakorló, az erdőgazdaságok legnagyobb támogatója a közjóléti objektumok fejlesztésében, létrehozásában. A Zalaerdő Zrt. az elmúlt két évben közel 260 millió forintot fordított – a teljesség igénye nélkül – erdei vasúti kocsik felújítására, szállásépítésre és felújításra, erdei pihenőhelyek létesítésére, tófelújításra, tanösvények és erdei tornapálya kialakítására.

Három éve, 2013 tavaszán adtuk át ugyanitt a Nyitnikék Erdészeti Erdei Iskola épületét, és már akkor megfogalmazódott a gondolat, hogy később szükség lesz egy hozzá tartozó szállásépületre is. Az, hogy mára ez a tervünk megvalósulhatott, minőségi változást és egy újabb lépcsőfokot jelent nem csak az erdei iskola, hanem a Zalaerdő Zrt. életében is. Hiszen az eddigi szűkebb keretekből kilépve idén messzebbről érkező csoportok számára is tudunk több napos programot kínálni, az elmúlt három év napközis jellegű táborait felválthatja a „valódi”, „ittalvós” tábor, mely sokkal több lehetőséggel, élménnyel kecsegtet majd a táborlakók számára, mint a korábbiak. Az erdei iskola programjába így könnyedén be tudjuk vonni a térségben található egyéb közjóléti létesítményeinket, a gyerekekkel el lehet látogatni a Budafai Arborétumba, a zalakarosi Csiga-túra tanösvényhez, a Kistolmácsi-víztározóhoz, vagy akár szakmai kirándulás keretében bármelyik erdőrészletbe a megyében, illetve a Bajcsai Csemetekertbe is.

Kedves Vendégek! Gondoljunk csak vissza saját táborozós éveinkre, amikor életre szóló barátságok születtek! Megtapasztalhattuk, milyen közösségben együtt élni más gyerekekkel, s bizton állíthatom, mindannyian tanultunk belőle valamit, amit aztán később saját környezetünkben, az iskolában vagy a családi életben hasznosíthattunk. Bízom benne, hogy a hozzánk érkező gyerekek olyan élményekkel távoznak majd tőlünk, amelyekre szívesen emlékeznek vissza felnőtt korukban is! Az pedig, hogy erdészeti erdei iskola és óvoda vagyunk, önmagában is garancia arra, hogy nem csak kellemesen, de hasznosan is tölthetik nálunk az idejüket az ideérkezők.

Az erdei iskola szállásépületének megvalósulásához sok-sok munka, küzdelem és erőfeszítés kellett. A több, mint 400 m2 összterületű szálló építése tavaly tavasszal kezdődött, az erdőgazdaság saját forrásból fedezte a fejlesztés több,mint 100 millióforintos költségét, mely magába foglalja az építést, valamint a berendezés és a felszerelés beszerzését. A szálló negyven fő befogadására alkalmas; külön tanári szobát, melegítőkonyhát és egy nagy közösségi teret is kialakítottunk benne. A tetőtér további fejlesztési lehetőségeket rejt magában a jövőre nézve. Az épület a 21. század környezettudatos építészeti megoldásaival készült, így például háromrétegű nyílászáró üvegekkel, korszerű szigeteléssel, napkollektoros fűtésrásegítéssel és biomassza alapú kazánnal. A környezetét igyekeztünk a Zalaerdő Zrt.-hez méltó módon kialakítani, itt teszem hozzá, hogy az elültetett növények nagy része a Surdi Díszfaiskolánkból származik.

Kérem, engedjék meg, hogy megemlítsem néhány cég, vállalkozás nevét, akik az építésben részt vettek, s ezúton szeretnék nekik köszönetet mondani áldozatos munkájukért.

* Az épületet **Godinek Zoltán** építész tervezte.
* A belsőépítészi tervezésért **Vaskiné Farkas Ágnes**nek jár a dicséret.
* A kivitelezésért a **Konzultax Kft**. építőipari generálkivitelező Kft. volt a felelős.
* Az épület bútorait a lenti székhelyű **Pantha Kft.** gyártotta.
* Szeretnék köszönetet mondani mindenkinek, aki munkájával hozzájárult az épület létrehozásához, nem utolsó sorban köszönöm a **Zalaerdő Zrt. munkatársainak** is hónapokon át tartó áldozatos munkájukat.

Továbbá köszönjük a **Nagykanizsai Járási Hivatal Építéshatósági Osztálya** és a **Nyugat-Dunántúli Környezetvédelmi és Természetvédelmi Felügyelőség** közreműködését, rugalmas és gyors ügyintézését.

Úgy gondolom, a Zalaerdő Zrt. a szállásépület megépítésével nagyot lépett előre, és hadd tegyem hozzá, hogy ajtónk nem csak az óvodai és iskolai csoportok előtt áll nyitva. Szívesen látjuk a bakancsos turistákat, akik a közelben található Rockenbauer Pál Dél-Dunántúli Kéktúra útvonalán róják a kilométereket, és azokat is, akik céges vagy baráti összejövetel, kirándulás apropóján szállnának meg nálunk.

Azt kívánom, hogy az itt tevékenykedő kollégáknak programban, csoportokban ne legyen hiánya, a szállót mindig töltse be gyerekzsivaj, kacagás, és egymásnak adják a kilincset a vendégek!

Köszönöm megtisztelő figyelmüket!